ΚΑΝΟΝΙΣΜΟΣ (ΕΚ) αριθ. 2842/95 ΤΗΣ ΕΠΙΤΡΟΠΗΣ της 8ης Δεκεμβρίου 1995 για παρέκκλιση από τον κανονισμό (ΕΟΚ) αριθ. 2700/93 περί λέπτομερών κανόνων εφαρμογής της πριμοδότησης υπέρ των παραγωγών αιγοπροβείου κρέατος όσον αφορά την κατάθεση των αιτήσεων πριμοδοτήσεως στη Σουηδία για την περίοδο εμπορίας 1995

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989, περί κοινής οργανώσεως της αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1265/95 της Επιτροπής (2), και ιδίως το άρθρο 5 παράγραφος 6,

Εκτιμώντας:

ότι ο κανονισμός (ΕΟΚ) αριθ. 2700/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 279/94 (4), προβλέπει, στο άρθρο 1 παράγραφος 2 ότι, οι αιτήσεις χορηγήσεως πριμοδοτήσεως κατατίθενται κατά τη διάρκεια περιόδου που καθορίζεται από κάθε κράτος μέλος εντός περιόδου που αρχίζει την 1η Νοεμβρίου πριν από την έναρξη της περιόδου εμπορίας και λήγει στις 30 Απριλίου που έπεται της ενάρξεως της εν λόγω περιόδου 7 ότι, στη Σουηδία, λόγω παραγνωρίσεως των κανόνων που απορρέουν από τη νέα κατάσταση συμμετοχής στην Ευρωπαϊκή Κοινότητα, σε ορισμένους παραγωγούς, υπήρξε σύγχυση όσον αφορά την αίτηση των δικαιωμάτων πριμοδοτήσεως στην προβατίνα με την ίδια αίτηση πριμοδοτήσεως και εκ του γεγονότος αυτού οι παραγωγοί αυτοί δεν κατέθεσαν τις αιτήσεις πριμοδοτήσεως εντός της προβλεπόμενης περιόδου καταθέσεως των αιτήσεων 7 ότι πρέπει να αποδεχθούμε μεταβατικώς για την περίοδο 1995 παρεκκλίσεις από το εν λόγω άρθρο 1 παράγραφος 2 του κανονισμού (ΕΟΚ) αριθ. 2700/93, ώστε να αποφευχθεί να υποστούν οι εν λόγω Σουηδοί παραγωγοί δυσανάλογες απώλειες σε σχέση με τη διεξαχθείσα παράλειψη και με την προϋπόθεση ότι θα ληφθούν ορισμένα μέτρα ελέγχου 7 ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προβάτων και Αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 1 παράγραφος 2 του κανονισμού (ΕΟΚ) αριθ. 2700/93 και για τις αιτήσεις πριμοδοτήσεως στην προβατίνα για την περίοδο 1995, η Σουηδία δύναται να εξουσιοδοτήσει τους παραγωγούς οι οποίοι δεν υπέβαλαν κατά το 1995 αιτήσεις πριμοδοτήσεως, να υποβάλουν αίτηση κατά τη διάρκεια νέας περιόδου που θα καθοριστεί από αυτό το κράτος μέλος 7 εντούτοις η περίοδος αυτή δεν μπορεί να είναι μεταγενέστερη από αυτή που έχει καθοριστεί για την κατάθεση των αιτήσεων για την περίοδο 1996.

Άρθρο 2

Για τους παραγωγούς που αναφέρονται στο άρθρο 1:

- η περίοδος υποχρεωτικής παραμονής των ζώων που αναφέρονται στο άρθρο 1 παράγραφος 3 του κανονισμού (ΕΟΚ) αριθ. 2700/93 είναι αυτή που εφαρμόζεται για την περίοδο 1995 και η τήρησή της βεβαιώνεται με δικαιολογητικά στοιχεία και με το μητρώο του σταύλου το οποίο ενημερώνεται από τον παραγωγό,

- η Σουηδία θα λάβει διοικητικά μέτρα και θα αναλάβει πρόσθετους ελέγχους που θα ανακοινώσει στην Επιτροπή.

Άρθρο 3

Κατά παρέκκλιση από το άρθρο 2 του κανονισμού (ΕΟΚ) αριθ. 2700/93 η Σουηδία ανακοινώνει πριν από τις 30 Απριλίου 1996 τα στοιχεία που αφορούν το σύνολο των αιτήσεων πριμοδοτήσεως που υποβλήθηκαν για την περίοδο 1995, σύμφωνα με το υπόδειγμα που εμφαίνεται στο παράρτημα του κανονισμού αυτού.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Δεκεμβρίου 1995.

Για την Επιτροπή Franz FISCHLER Μέλος της Επιτροπής